## Naredba o iznosima osnovica za obračun doprinosa za obvezna osiguranja za 2007. godinu

### NN 126/2006 (20.11.2006.), Naredba o iznosima osnovica za obračun doprinosa za obvezna osiguranja za 2007. godinu

# MINISTARSTVO FINANCIJA

**2781**

Na temelju članka 96. stavka 2. Zakona o doprinosima za obvezna osiguranja
(»Narodne novine«, broj 147/02, 175/03 i 177/04) ministar financija donosi

## NAREDBU

### O IZNOSIMA OSNOVICA ZA OBRAČUN DOPRINOSA ZA OBVEZNA OSIGURANJA ZA 2007. GODINU

Članak 1.

Ovom se Naredbom objavljuju iznosi osnovica za obračun doprinosa za obvezna
osiguranja za 2007. godinu, a koje su, prema Zakonu o doprinosima za obvezna
osiguranja (u nastavku teksta Zakon), propisane kao:
1. mjesečna osnovica,
2. najniža mjesečna osnovica,
3. najviša mjesečna osnovica,
4. godišnja osnovica i
5. najviša godišnja osnovica.

Članak 2.

Iznosi osnovica iz članka 1. ove Naredbe umnožak su iznosa prosječne plaće i
koeficijenata za izračun osnovica propisanih Zakonom.

Članak 3.

Prosječna plaća, u skladu s odredbom članka 3. točke 27. Zakona i prema Objavi
Državnog zavoda za statistiku o prosječnoj mjesečnoj bruto plaći po zaposlenome
u pravnom osobama u Republici Hrvatskoj za razdoblje siječanj – kolovoz 2006.
(»Narodne novine«, broj 119/06), iznosi 6.565,00 kuna.

Članak 4.

Mjesečna osnovica, prema članku 6. Zakona, za obračun doprinosa za osiguranika
po osnovi »produženo mirovinsko osiguranje stalnog sezonskog radnika«, najniža
je mjesečna osnovica i prema članku 20. stavku 1. ove Naredbe iznosi 2.298,00
kuna.

Članak 5.

Mjesečna osnovica, prema članku 7. Zakona, za obračun doprinosa za osiguranika
po osnovi osiguranja »volonter«, najniža je mjesečna osnovica i prema članku 20.
stavku 1. ove Naredbe iznosi 2.298,00 kuna.

Članak 6.

Mjesečna osnovica, prema članku 11. Zakona, za obračun doprinosa za osiguranike
po osnovama:
1. samostalna djelatnost obrta a dohodak od te djelatnosti utvrđuje prema
poslovnim knjigama i
2. samostalna djelatnost slobodnih zanimanja medicinske sestre, zubnog
tehničara, fizioterapeuta, novinara i filmskog radnika a dohodak od te
djelatnosti utvrđuju prema poslovnim knjigama umnožak je prosječne plaće i
koeficijenta 0,65 te iznosi 4.267,00 kuna.

Članak 7.

Mjesečna osnovica, prema članku 12. Zakona, za obračun doprinosa za osiguranika
po osnovi »samostalna djelatnost slobodnog zanimanja (profesionalne djelatnosti)
a dohodak od te djelatnosti utvrđuje prema poslovnim knjigama«, umnožak je
prosječne plaće i koeficijenta 1,1 te iznosi 7.221,50 kuna.

Članak 8.

Mjesečna osnovica, prema članku 13. Zakona, za obračun doprinosa za osiguranika
po osnovi »samostalna djelatnost obrta i slobodnog zanimanja a dohodak od te
djelatnosti utvrđuje se u paušalnom iznosu«, umnožak je prosječne plaće i
koeficijenta 0,55 te iznosi 3.611,00 kuna.

Članak 9.

(1) Najniža mjesečna osnovica – poduzetnička plaća, prema članku 14. stavku 1.
Zakona, za obračun doprinosa za osiguranika po osnovi »obavljanja samostalne
djelatnosti obrta, slobodnog zanimanja te djelatnost poljoprivrede i šumarstva,
a od tih djelatnosti utvrđuje dobit i plaća porez na dobit«, umnožak je
prosječne plaće i koeficijenta 1,1 te iznosi 7.221,50 kuna.
(2) Najniža mjesečna osnovica, prema članku 14. stavku 2. Zakona, za obračun
doprinosa za osiguranika po osnovi »obavljanja samostalne djelatnosti obrta,
slobodnog zanimanja te djelatnost poljoprivrede i šumarstva, a od tih
djelatnosti utvrđuje dobit i plaća porez na dobit«, koji si ne isplaćuje
poduzetničku plaću, umnožak je prosječne plaće i koeficijenta 1,1 te iznosi
7.221,50 kuna.

Članak 10.

(1) Mjesečna osnovica, prema članku 15. točki 1. Zakona, za obračun doprinosa za
osiguranika po osnovi »poljoprivreda kao jedino ili glavno zanimanje, a od te
djelatnosti ne plaća porez na dohodak«, umnožak je prosječne plaće i
koeficijenta 0,4 te iznosi 2.626,00 kuna.
(2) Mjesečna osnovica, prema članku 15. točki 2. Zakona, za obračun doprinosa za
osiguranika po osnovi »samostalna djelatnost poljoprivrede i šumarstva, a porez
od te djelatnosti plaća u paušalnom iznosu«, umnožak je prosječne plaće i
koeficijenta 0,4 te iznosi 2.626,00 kuna.
(3) Mjesečna osnovica, prema članku 15. točki 3. Zakona, za obračun doprinosa za
osiguranika po osnovi »samostalna djelatnost poljoprivrede i šumarstva, a od te
djelatnosti plaća porez na dohodak i dohodak utvrđuje na temelju poslovnih
knjiga«, umnožak je prosječne plaće i koeficijenta 0,5 te iznosi 3.282,50 kuna.

Članak 11.

Mjesečna osnovica, prema članku 16. Zakona, za obračun doprinosa za osiguranika
po osnovi »samostalna djelatnost slobodnih zanimanja i to: sportaš te umjetnik
(iz članka 10. Zakona o pravima samostalnih umjetnika i poticanju kulturnog i
umjetničkog stvaralaštva)« a od te djelatnosti predujam poreza na dohodak
obračunava i plaća isplatitelj primitka, po odbitku, umnožak je prosječne plaće
i koeficijenta 1,0 te iznosi 6.565,00 kuna.

Članak 12.

Mjesečne osnovice, prema članku 17. Zakona, za obračun doprinosa za osiguranika
po osnovi »pomorac« iznose:
1. za osiguranika bez stručne spreme i NKV (članak 17. točka 1. Zakona) –
umnožak je prosječne plaće i koeficijenta 0,5 te iznosi 3.282,50 kuna;
2. za osiguranika s nižom stručnom spremom i PKV (članak 17. točka 2. Zakona) –
umnožak je prosječne plaće i koeficijenta 0,7 te iznosi 4.595,50 kuna;
3. za osiguranika sa srednjom stručnom spremom i KV (članak 17. točka 3. Zakona)
– umnožak je prosječne plaće i koeficijenta 1,0 te iznosi 6.565,00 kuna;
4. za osiguranika s višom stručnom spremom i VKV (članak 17. točka 4. Zakona) –
umnožak je prosječne plaće i koeficijenta 1,4 te iznosi 9.191,00 kuna;
5. za osiguranika s visokom stručnom spremom (članak 17. točka 5. Zakona) –
umnožak je prosječne plaće i koeficijenta 1,6 te iznosi 10.504,00 kuna.

Članak 13.

Mjesečna osnovica, prema članku 18. Zakona, za obračun doprinosa za osiguranika
po osnovi »vjerski službenik«, umnožak je prosječne plaće i koeficijenta 0,4 te
iznosi 2.626,00 kuna.

Članak 14.

Najviša mjesečna osnovica, prema članku 19. stavku 2. Zakona, za obračun
doprinosa za osiguranika po osnovi »korisnik inozemne mirovine«, umnožak je
najniže mjesečne osnovice prema članku 20. stavku 1. ove Naredbe i koeficijenta
2,0 te iznosi 4.596,00 kuna.

Članak 15.

Mjesečna osnovica, prema članku 20. Zakona, za obračun doprinosa za osiguranika
po osnovama:
1. rad u inozemstvu kod stranog poslodavca (osim pomorca),
2. rad u međunarodnoj organizaciji čije je sjedište u inozemstvu,
3. rad u tuzemstvu za poslodavca sa sjedištem u inozemstvu i
4. član uprave trgovačkog društva
umnožak je prosječne plaće i koeficijenta 1,0 te iznosi 6.565,00 kuna.

Članak 16.

Mjesečna osnovica, prema članku 21. Zakona, za obračun doprinosa za osiguranika
po osnovi »korisnik invalidske mirovine zbog profesionalne nesposobnosti za
rad«, prosječna je plaća te iznosi 6.565,00 kuna – razmjerno stažu ostvarenom
prema članku 25. stavak 6. Zakona o mirovinskom osiguranju.

Članak 17.

Mjesečna osnovica, prema članku 22. Zakona, za obračun doprinosa za osiguranika
po osnovi »invalidna osoba iz članka 7. Zakona o stažu osiguranja koji se računa
s povećanim trajanjem«, prosječna je plaća te iznosi 6.565,00 kuna.

Članak 18.

Mjesečna osnovica, prema članku 23.a Zakona, za obračun doprinosa osiguranika po
osnovi »samostalni umjetnik iz članka 5. Zakona o pravima samostalnih umjetnika
i poticanju kulturnog i umjetničkog stvaralaštva«, umnožak je najniže mjesečne
osnovice iz članka 20. stavka 1. ove Naredbe i koeficijenta 1,2 te iznosi
7.878,00 kuna.

Članak 19.

Godišnja osnovica za obračun doprinosa, prema članku 23.c Zakona, za obveznika
doprinosa po osnovi »druga djelatnost« je dohodak od te djelatnosti iskazan u
godišnjoj prijavi poreza na dohodak odnosno dohodak utvrđen u postupku
utvrđivanja osnovice poreza na dohodak, prema propisima o porezu na dohodak, ali
ne može iznositi više od umnoška prosječne plaće i koeficijenta 0,65 te brojke
12, odnosno više od 51.207,00 kuna.

Članak 20.

(1) Opća najniža mjesečna osnovica za obračun doprinosa, prema članku 25. stavku
1. Zakona, umnožak je prosječne plaće i koeficijenta 0,35 te iznosi 2.298,00
kuna.
(2) Najniža mjesečna osnovica iz stavka 1. ovoga članka je, prema članku 24.
stavku 1. Zakona, i mjesečna osnovica za obračun doprinosa svakom osiguraniku po
bilo kojoj osnovi osiguranja ako mu osnovica nije propisana člancima od 5. do
23.c Zakona.

Članak 21.

Najviša mjesečna osnovica za obračun doprinosa, prema članku 28. stavku 1.
Zakona, umnožak je prosječne plaće i koeficijenta 6,0 te iznosi 39.390,00 kuna.

Članak 22.

Najviša godišnja osnovica za obračun doprinosa, prema članku 28. stavku 2.
Zakona, umnožak je prosječne plaće i koeficijenta 6,0 te brojke 12 i iznosi
472.680,00 kuna.

Članak 23.

(1) Iznosi osnovica propisanih ovom Naredbom i to:
1. mjesečnih osnovica prema člancima od 4. do 8., te člancima 10. do 13. i
člancima od 15. do 18. i
2. najnižih mjesečnih osnovica prema članku 9. stavcima 1. i 2. i
3. najviše mjesečne osnovice prema članku 14. i
4. opće najniže mjesečne osnovice prema članku 20. stavku 1. te
5. najviše mjesečne osnovice prema članku 21.
primjenjuju se pri obračunu doprinosa za staž u osiguranju koji započinje s 1.
siječnja 2007. i završava s 31. prosinca 2007.
(2) Iznos najviše godišnje osnovice prema članku 22. ove Naredbe primjenjuje se
za pri obračunu doprinosa za mirovinsko osiguranje na temelju generacijske
solidarnosti za staž osiguranja koji započinje s 1. siječnja 2007. i završava s
31. prosinca 2007.
(3) Iznos godišnje osnovice iz članka 19. ove Naredbe primjenjuje se na dohodak
ostvaren od druge djelatnosti u poreznom razdoblju koje započinje s 1. siječnja
2007. i završava s 31. prosinca 2007.

Članak 24.

Ova Naredba stupa na snagu danom objave u »Narodnim novinama« a primjenjuje se
od 1. siječnja 2007.

Klasa: 411-01/06-01/57
Urbroj: 513-07-21-01/06-1
Zagreb, 8. studenoga 2006.

Ministar financija
**Ivan Šuker**, v. r.

Naredba, NN 126/2006-2781
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)